Álft kom við í gróðurhúsunum á Laugalandi í morgun Þórhallur Bjarnason garðyrkjubóndi á Laugalandi í Stafholtstungum varð fyrir óvenjulegri lífsreynslu í morgun þegar hann mætti til vinnu á garðyrkjustöðinni . Álft hafði þá komist inn í gróðurhúsin hjá honum og var þar í sjálfheldu . " Þegar ég fór fyrstu yfirferð yfir húsin í morgun sá ég allt í einu út undan mér hvar fugl var inni í einu gróðurhúsanna . Mér datt reyndar fyrst í hug að einhver væri að stríða mér , " sagði Þórhallur í samtali við Skessuhorn . Þegar hann fór að skoða þetta betur kom í ljós að álft hafði tyllt sér á rúður á þaki gróðurhússins einhvern tímann í nótt og rúður brotnað undan þunga fuglsins . " Það voru þrjár rúður brotnar þar sem hún hefur farið inn , að öðru leyti hafði hún ekki skemmt neitt , " sagði Þórhallur . Gróðurhúsið sem um ræddi var fullt af litlum agúrkuplöntum og hafði Þórhallur áhyggjur af að álftin myndi valda tjóni ef styggð kæmi að henni . " Í fyrstu vissu ég ekki hvernig ég ætti að koma fuglinum út . Ég opnaði þó hurð á stafni hússins og tókst að komast í rólegheitunum innfyrir fuglinn og stugga honum út . Álftin var það skynsöm að hún þáði fljótlega boðið og vappaði út , " sagði Þórhallur . Álftirnar voru tvær á ferðinni og beið makinn uppi á þaki gróðurhússins meðan á þessu gekk . Álftaparið var frelsinu fegið og flaug á brott þegar gróðurhúsaálftin losnaði úr prísundinni . Aðspurður segir Þórhallur aldrei hafa heyrt um það áður að álft færi inn í gróðurhús . " Maður er alltaf að læra eitthvað nýtt . Þetta eru svo stórir fuglar að hún hefði getað valdið töluverðu tjóni ef styggð hefði komist að henni . Sem betur fer var hún hin spakasta , " sagði Þórhallur .